《蛾眉亭》
元代·白珽

秦赭凿填石，不受鞭箠考。
零落楚江浒，相峙矗三岛。
穿松得细径，据一陵二小。
奔流浩浩来，五色烂华藻。
至宝地不惜，绝境天所造。
谁言两蛾黛，功夺京兆巧。
终朝对颦蹙，似为今古恼。
然犀矶沉沉，跨鲸月皎皎。
丝纶三千丈，蒙冲百万櫂。
天风吹过梦，多忧只空老。
今者吾与子，所惬在幽讨。
供帐莫匆匆，槃觞从草草。
雅琴鼓一再，领此风日好。
临崖发清啸，倚树或颠倒。
礼存玉帛外，纵驰或一道。
兴极不知归，白鸥破晴昊。

作者简介：白珽（1248—1328），字廷玉，元钱塘（今杭州）人。原是四明名儒舒少度的遗腹子，后为钱塘人白某收作嗣子。白珽工诗赋，曾与当时名士结社，称“月泉吟社”。他的诗，题材多为描绘自然秀丽风光、农村田园生活，也有反映民生疾苦及时政的。